# Casa-fàbrica Giraudier

La casa-fàbrica Giraudier és un edifici situat al carrer dels Còdols, 5 de Barcelona, que actualment forma part d'una finca catalogada com a bé cultural d'interès local.

## Història i descripció

A principis del segle xix, l'adroguer i fabricant de licors Baltasar Giraudier, natural de Lió, es va establir al carrer dels Escudellers, i el 1819 es va associar amb el fabricant de productes químics François Cros Dupuy, de Montpeller, sota la raó social Francesc Cros, Giraudier i Cia, amb fàbrica a Sants i despatx a la seva botiga.
El propietari de la casa era el terrisser Josep Usich i Martí, que tenia una altra als carrers dels Còdols i de la Rosa que amenaçava ruïna, i l'agost del 1830, l'Ajuntament de Barcelona n'ordenà l'enderrocament. En no tenir prou diners per a reedificar-la, l'any següent va establir-la en emfiteusi a Giraudier, que va fer agnició de bona fe de la meitat del solar (actual núm. 7) al mestre de cases Pau Cortès, i ambdós van demanar permís per a construir-hi sengles edificis, segons el projecte del mestre d'obres Josep Nolla.
El núm. 5 era un edifici de planta baixa, un pis i golfes, on el 1835 el seu fill Antoni, casat amb Maria Monteis, hi establiria la primera fàbrica de «puntes de París» de tot Catalunya. El 1855, Antoni Giraudier vengué la propietat per 3.000 duros a la seva veïna Maria dels Àngels Olivas i de Pomareda, que el 1859 va demanar permís per a reformar la façana i remuntar-hi dos pisos, segons el projecte del mestre d'obres Felip Ubach. Aquesta darrera estava casada amb l'advocat Manuel Gibert i Sans i ambdues famílies es van emparentar pel matrimoni de Joaquim Gibert i Olivas amb Claudina Giraudier i Monteis.
El 1895, el llauner Joan Bartolí (†1923) va demanar permís per a instal·lar un motor de gas d'1 CV al seu taller de lampisteria dels baixos, segons el projecte del mestre d'obres Ramon Ribera, i novament el 1899 per a substituir-lo per un d'elèctric, així com la legalització d'una forja amb la corresponent xemeneia.

## Referències

* ↑ «Edifici d'habitatges al carrer Escudellers, 44». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Edifici d'habitatges». Catàleg de Patrimoni. Ajuntament de Barcelona.
* 1 2 AHPB, notari Salvador Fochs i Broquetas, manual 1.157/17, f. 465-468v, 14-06-1825. Capítols matrimonials d'Antoni Giraudier i Pérod i Maria Monteis i Pla.
* ↑ Diario de Barcelona, 05-02-1816, p. 183.
* ↑ «François CROS DUPUY». geneanet. crosjuan.
* ↑ Diario de Barcelona, 31-08-1819, p. 1945.
* ↑ Diario de Barcelona, 28-12-1819, p. 2902.
* ↑ Diario de Barcelona, 07-06-1820, p. 1394.
* ↑ AHPB, notari Jaume Rigalt i Estrada, manual 1.165/32, f. 149v-150v, 15-06-1831.
* ↑ AHPB, notari Jaume Rigalt i Estrada, manual 1.165/32, f. 12v-16v, 13-01-1831.
* 1 2 3 Villaverde Rey, 2007, p. 6.
* ↑ «agnició de bona fe». Gran Enciclopèdia Catalana. Barcelona: Grup Enciclopèdia Catalana.
* ↑ AHPB, notari Josep Marzola i Prats, manual 1.235/12, f. 138v-151, 04-07-1831.
* ↑ «Pau Cortès. Baltazar Giraudier. Còdols, d'en. Serra, d'en. Reedificar de 2 i 4 pisos amb balcons». C. XIV Obreria C-145/1831-063. AHCB, 09-05-1831.
* 1 2 Miquel López, 2020, p. 13, 14, 238.
* ↑ Ronquillo, José Oriol. Diccionario de material mercantil industrial y agrícola, vol. III, 1855, p. 201.
* ↑ Guía de forasteros en Barcelona, 2ª parte, 1842, p. 49.
* ↑ Guía general de Barcelona, 1849, p. 388.
* ↑ «Registre de numeració dels carrers de Barcelona coetani i anterior a l'any 1853». Districte 4, 30. AMCB, 1853.
* ↑ AHPB, notari Manuel Catalan i Riera, manual 1.323/4, f. 398-401v, 10-10-1855.
* 1 2 Villaverde Rey, 2007, p. 7.
* ↑ «María de los Ángeles Olivas de Gibert. Còdols 5. Remodelació de la façana d'un edifici». Q127 Foment 78/1859. AMCB.
* ↑ «Antoni Giraudier contra els hereus de Joaquim Gibert (I)». El bloc de l'Arxiu Municipal de Cubelles, 05-09-2017.
* ↑ Anuario del comercio, de la industria, de la magistratura y de la administración, 1897, p. 975.
* ↑ La Veu de Catalunya (edició matí), 14-10-1923, p. 4.
* ↑ «Juan Bartoll. Còdols 5. Per instal.lar un motor a gas als baixos». Q127 Foment 642 V. AMCB.
* ↑ Villaverde Rey, 2007, p. 8.

## Bibliografia

* Miquel López, Júlia. MEMÒRIA DE LA INTERVENCIÓ ARQUEOLÒGICA REALITZADA A LA FINCA DEL CARRER D’ESCUDELLERS, 44 I CARRER DELS CÒDOLS, 3 I 5 BARCELONA (BARCELONÈS). Arqueòlegs.cat, novembre 2020.
* Villaverde Rey, Montserrat. Informe sobre la finca d'Escudellers, 44 / Còdols, 3-5, gener 2007 (inèdit).